उपचुनाव वाली तीनों सीटों पर भाजपा का कब्जा था और प्रदेश में चार साल से उसकी सरकार है। इन सीटों पर कब्जा बरकरार रखना भाजपा के लिए चुनौती वाला बन गया है। भाजपा ने प्रचार की शुरुआत सरकार के विकास कामों से की पर उसका पूरा जोर प्रमुख जातियों को साधने में ही लगा रहा। भाजपा की तरफ से मुख्यमंत्री वसुंधरा राजे ने प्रचार का मोर्चा संभाल कर पूरी ताकत लगाई। प्रदेश भाजपा अध्यक्ष अशोक परनामी ने मतदान के बाद यहां दावा किया कि तीनों सीटों पर उनकी जीत तय है। प्रदेश कांग्रेस अध्यक्ष सचिन पायलट ने मतदान के बाद कहा कि तीनों इलाकों की जनता ने भाजपा सरकार से त्रस्त हो भारी तादाद में मतदान किया है। इससे साफ है कि तीनों सीटों पर जनता कांग्रेस के पक्ष में वोट डालने निकली।